

VLADA REPUBLIKE HRVATSKE

Zagreb, 16. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede, šumarstva i ribarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Izmjena i dopune Programa državne potpore za kompenzaciju smanjene vrijednosti tovnih svinja isporučenih na klanje iz zone ograničenja III uslijed primjene posebnih mjera za kontrolu afričke svinjske kuge |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. stavka 2. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.), Vlada Republike Hrvatske je na sjednici održanoj \_\_\_\_\_\_\_\_\_2024. donijela

**O D L U K U**

**o donošenju Izmjena i dopune Programa državne potpore za kompenzaciju smanjene vrijednosti tovnih svinja isporučenih na klanje iz zone ograničenja III uslijed primjene posebnih mjera za kontrolu afričke svinjske kuge**

**I.**

Donose se Izmjene i dopuna Programa državne potpore za kompenzaciju smanjene vrijednosti tovnih svinja isporučenih na klanje iz zone ograničenja III uslijed primjene posebnih mjera za kontrolu afričke svinjske kuge, u tekstu koji je Vladi Republike Hrvatske dostavilo Ministarstvo poljoprivrede, šumarstva i ribarstva aktom, KLASA: 404-01/24-01/47, URBROJ: 525-13/862-24-21, od 30. rujna 2024.

**II.**

Ukupna financijska sredstva za provedbu Izmjena i dopune Programa iz točke I. ove Odluke iznose 11.000.000,00 eura. Iznos od 5.000.000,00 eura osigurava se u Državnom proračunu Republike Hrvatske za 2024. godinu unutar razdjela 060 Ministarstva poljoprivrede, šumarstva i ribarstva, dok će se preostala sredstva u iznosu od 6.000.000,00 eura planirati u okviru usvojenih projekcija Ministarstva poljoprivrede, šumarstva i ribarstva za 2025. godinu.

**III.**

Zadužuje se Ministarstvo poljoprivrede, šumarstva i ribarstva da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede, šumarstva i ribarstva da na svojim mrežnim stranicama objavi Izmjene i dopunu Programa iz točke I. ove Odluke.

**V.**

Ova Odluka stupa na snagu danom donošenja.

PREDSJEDNIK

mr. sc. Andrej Plenković

**OBRAZLOŽENJE**

Program državne potpore za kompenzaciju smanjene vrijednosti tovnih svinja isporučenih na klanje iz zone ograničenja III uslijed primjene posebnih mjera za kontrolu afričke svinjske kuge (u daljnjem tekstu: Program) donesen je Odlukom Vlade Republike Hrvatske, KLASA: 022-03/24-04/124, URBROJ: 50301-05/16-24-4, od 20. ožujka 2024.

Program je izrađen na temelju članka 39. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.), a njime se uređuje dodjela potpore spojive s unutarnjim tržištem u smislu članka 107. stavka 3. točke (c) Ugovora o funkcioniranju Europske unije (u daljnjem tekstu: UFEU).

Ministarstvo poljoprivrede, šumarstva i ribarstva dužno je poštovati „klauzulu mirovanja“, stoga nije dodjeljivalo potporu temeljem Programa prije ishođenja odluke Europske komisije.

Potpora iz Programa prijavljena je Europskoj komisiji na ocjenu u skladu s člankom 108. stavkom 3. UFEU, te je ocijenjena spojivom s unutarnjim tržištem Odlukom Europske komisije od 26. kolovoza 2024.

Tijekom postupka notifikacije Europska komisija zatražila je dodatna obrazloženja i jasnije propisivanje odredbi. Obzirom na protek vremena od prvotno planirane mjere i činjenicu kako je pojava afričke svinjske kuge, odnosno mjere sprječavanja iste, uzrokovala ne samo tržišne već i tehnološke i organizacijske promjene kao i nesukladnosti kapaciteta u zaokruženim proizvodnom procesima potrebno je prilagoditi prvotno propisane odredbe.

Iznos potpore izračunava se na stvarnim gubitcima u prihvatljivom razdoblju, a odredbe vezane na povrat potpore u slučaju smanjene proizvodnje u odnosu na 2022. godinu brišu se.

Također, razvidno je kako je potrebno proširiti razdoblje prihvatljivo za potporu, stoga je razdoblje prihvatljivosti za potporu definirano kao razdoblje od 12 mjeseci od 1. ožujka 2024. godine do 28. veljače 2025. godine. Sukladno proširenju razdoblja povećava se i planirani ukupni iznos sredstava potrebnih za provedbu mjere sa 5.000.000,00 na 11.000.000,00 eura.

Ukupna financijska sredstva za provedbu Izmjena i dopune Programa iznose 11.000.000,00 eura. Iznos od 5.000.000,00 eura osigurava se u Državnom proračunu Republike Hrvatske za 2024. godinu unutar razdjela 060 Ministarstva poljoprivrede, šumarstva i ribarstva, dok će se preostala sredstva od 6.000.000,00 eura planirati u okviru usvojenih projekcija Ministarstva poljoprivrede, šumarstva i ribarstva za 2025. godinu.